Usain Bolt
Store norske leksikon,Sport og spill,Friidrett,Løp
Usain Bolt er en jamaicansk tidligere friidrettsutøver, som regnes som verdens beste sprinter gjennom tidene. Han har vunnet åtte olympiske mesterskap og elleve verdensmesterskap på 100 meter, 200 meter og 4x100 meter stafett. Han har satt fem individuelle verdensrekorder og har de tre beste tidene på 100 meter noensinne. Han avsluttet sin karriere etter VM i London i 2017.
OL og VM Bolt ble olympisk mester på 100 meter og 200 meter i Beijing i 2008. Fire år senere i London vant han nok en gang 100 meter og 200 meter, men denne gangen var han også med å ta gull for Jamaica på 4x100 meter stafett. Han tok de samme tre gullene under OL i Rio De Janeiro i 2016 – noe lignende har bare Carl Lewis vært i nærheten av. I Beijing løp han også på det jamaicanske stafettlaget som kom først i mål (med ny verdensrekord), men laget ble senere diskvalifisert etter at lagkamerat Nesta Carter i 2016 ble avslørt for dopingbruk under lekene.Bolt satte verdensrekord på både 100 og 200 meter i Beijing, og i London ble det rekord i stafett. Bolt deltok i sitt første OL i Athen i 2004, der han halvskadet ble utslått i innledende heat på 200 meter.Bolt har tre VM-gull på 100 meter, fire VM-gull på 200 meter og fire VM-gull i stafett. Han vant alle tre øvelsene både i Berlin i 2009, Moskva i 2013 og Beijing i 2015. I Berlin satte han verdensrekord både på 100 og 200 meter. Under VM i Taegu i Sør-Korea i 2011 vant han 200 meter og stafett, men på 100 meter ble han diskvalifisert for tyvstart i finalen.Bolt har dessuten VM-sølv på 200 meter og stafett fra Osaka i 2007 og VM-bronse på 100 meter fra London i 2017. Han deltok også i VM i Helsinki i 2005, hvor han ble nummer åtte på 200 meter.I sin tidlige karriere var Bolt spesialist på 200 meter med gull fra junior-VM i 2002 og ungdoms-VM i 2003. Verdensrekorder Usain Bolt har satt tre verdensrekorder på 100 meter: 9,72 i New York i 2008 9,69 i OL-finalen i Beijing samme år 9,58 i VM-finalen i Berlin i 2009  Han har satt to verdensrekorder på 200 meter: 19,30 i OL-finalen i 2008 19,19 i VM-finalen i 2009.  I stafett løp han på det jamaicanske laget som satte verdensrekord i VM-finalen i 2011 (37,04) og i OL-finalen i 2012 (36,84). De beste tidene er alle gjeldende rekorder. Hans personlige rekord på 400 meter er 45,28 (satt i 2007). Utmerkelser Bolt er kåret til årets herreutøver av Det internasjonale friidrettsforbundet (IAAF) seks ganger: 2008, 2009, 2011, 2012, 2013 og 2016. Han er kåret til verdens fremste mannlige idrettsutøver av Laureus World Sports Awards i 2009, 2010 og 2013. I 2009 ble Bolt tildelt Jamaicaordenen for sine prestasjoner på friidrettsbanen og kan tiltales The Honourable. Medaljeoversikt  Medalje Mesterskap Øvelse     Gull 2008 Beijing 100 m   Gull 2008 Beijing 200 m   Gull 2012 London 100 m   Gull 2012 London 200 m   Gull 2012 London 4x100 m   Gull 2016 Rio de Janeiro 100 m   Gull 2016 Rio de Janeiro 200 m   Gull 2016 Rio de Janeiro 4x100 m Medalje Mesterskap Øvelse     Sølv 2007 Osaka 200 m   Sølv 2007 Osaka 4x100 m   Gull 2009 Berlin 100 m   Gull 2009 Berlin 200 m   Gull 2009 Berlin 4x100 m   Gull 2011 Taegu 200 m   Gull 2011 Taegu 4x100 m   Gull 2013 Moskva 100 m   Gull 2013 Moskva 200 m   Gull 2013 Moskva 4x100 m   Gull 2015 Beijing 100 m   Gull 2015 Beijing 200 m   Gull 2015 Beijing 4x100 m   Bronse 2017 London 100 m Personlige rekorder Øvelse Rekord Dato Sted     100 m 9,58 16. august 2009 Berlin, Tyskland    150 m 15,28 11. februar 2017  Melbourne, Australia    200 m 19,19 20. august 2009 Berlin   300 m 30,97 27. mai 2007  Ostrava, Tsjekkia    400 m 45,28 5. mai 2007  Kingston, Jamaica Les mer i Store norske leksikon friidrett olympiske mestere i friidrett, menn utvikling av verdensrekordene i friidrett Eksterne lenker World Athletics: Utøverprofil Usain Bolt